የበጎ ፈቃድ አገልግሎት ለልማትና መልካም አስተዳደር ንቅናቄ  የጎላ አስተዋፅኦ እንዳለዉ ተገለጸ
የበጎ ፈቃድ አገልግሎት በክልሉ ለተጀመረዉ የልማትና መልካም አስተዳደር ንቅናቄ  የጎላ አስተዋፅኦ እንዳለዉ የአማራ ክልል መንግስት ኮሚኒኬሽን ጉዳዮች ቢሮ ገለጸ ፡፡የበጎ ፈቃድ አገልግሎት ንቅናቄ በአማራ ክልል ሁኔታ ከቅርብ አመታት ወዲህ እየተለመደ የመጣ ሲሆን በዋነኛነት ወጣቶችን ማዕከል ያደረገ የበጎ ፈቃድ ንቅናቄ ካለፉት አራት አምስት አመታት ወዲህ እየተጠናከረ መምጣቱ የቢሮዉ ሃላፊ አቶ ንጉሱ ጥላሁን ገልጸዋል ፡፡ 
በ2009 ዓመተ ምህረት ይኸው የበጎ ፈቃድ አገልግሎት ከ3 ሚሊዬን በላይ ወጣቶችና ሌሎች የበጎ ፈቃድ አገልግሎት የሚሰጡ የህብረተሰብ ክፍሎች የሚሰማሩበት የክረምት የሁለት ወራት የስምሪት መርሀ ግብር እየተካሄደ መሆኑን አስታውቀዋል ፡፡በዋና ዋና የኢኮኖሚና ማህበራዊ ልማት መስኮች እንዲሁም በሌሎች የአገልግሎት መስኮች ስምሪት በማድረግ በጎ ፈቃደኞቹ ለህብረተሰቡ ጠቃሚ አገልግሎት እንደሚሰጡ አመልክተዋል ፡፡በጎ ፈቃደኞች ለህብረተሰቡ ከሚሰጡት ጠቃሚ አገልግሎት ባሻገር ራሳቸውም በሰርቶ መማር ሊበለፅግ የሚችል ልምድ እና ተመክሮ የሚያገኙ ሲሆን በሂደቱም ህዝባዊ ፍቅርን የሚገበዩበት መልካም አጋጣሚ  እንደሚሆን አቶ ንጉሱ ጥላሁን አስረድተዋል፡፡ 
 የክልሉንና የሀገሪቱን ህዝቦች እንዲበለፀጉ የህዳሴ አቅጣጫ መቀየሱንና ወደ ተግባር መገባቱንና አዲሱ የልማትና የለውጥ ንቅናቄ በሁሉም መስክ የህዝቦችን ተሳትፎ እንደሚጠይቅ ጠቁመዋል፡፡የለውጥ ንቅናቄው አዳዲስ አስተሳሰቦችን መያዝ ብቻ ሳይሆን አስተሳሰቦቹ በተግባር ማሳየትና በተግባር ከሚገኘው እውቅት በመነሳትም መልሶ የተሻለ ስራ መስራት ይጠይቃል ብለዋል፡፡ለዚህም የእውቀት እና የጉልበት ኃይል ያስፈልጋል ያሉት ኃላፊው፤አሁን ባለው የልማት ዕድገት ደረጃችን ብዙ ስራዎች በጉልበት ኃይል የሚፈፀሙ መሆናቸውን ነው የገለጹት ፡፡በሌላ አገላለፅ የማሽንና ለሌሎች ቴክኖሎጅዎች ያልተስፋፉበት የእድገት ደረጃ ላይ በመሆናችን በዚህ ወቅት ሰፊ የጉልበት ኃይልን በቁጠባና በውጤታማነት መጠቀም እንደሚጠይቅ አስገንዝበዋል ፡፡ ባለፉት አመታት እድገትና ተደራሽነት የተስተዋለበት የበጎ ፈቃደኝነት ንቅናቄ እንደተካሄደና ወጣቶቹ እውቀታቸውንና ጉልበታቸውን አስተባብረው ወደ ህብረተሰቡ በመሄድ በተለያዩ የልማት ተግባራት ላይ ጉልበታቸውንና እውቀታቸውን በማቀናጀት የተሻለ ስራ መስራታቸውን ጠቅሰዋል ፡፡
 የበጎ ፈቃድ አገልግሎት የሚሰጡት ወገኖችም ለህዝብ አገልግሎት በመስጠት መንፈሳዊ እርካታን ለመጎናፀፍና ለወደ ፊቱ የህይወት ዘመን ተመክሮን ለመቅሰም እንጅ ገንዘብ ለማግኘት አይደለም በማለት አድናቆታቸዉንም ገልፀዋል፡፡ 
ተሳትፎዉን በታቀደና በተገቢ ዝግጅት የታገዘ ንቅናቄ ማስኬድ እንደሚያስፈልግና ይህ ማለት ሁሉም ወገኖች ችግሮቻቸውን አርመው ለመፍትሄው እንዲተጉና የበጎ ፈቃድ አገልግሎቱ ጥራት ያለው የልማት ተደማሪ አቅም እንዲሆን መረባረብ እንደሚገባ አመልክተዋል፡፡